C 204/4
SK
Úradný vestník Európskej únie
12.6.2023
Spoľahlivé mechanizmy na zaistenie bezpečnosti a efektívnosti centrálneho zúčtovania v Únii sú z pohľadu Eurosystému ako emisnej centrálnej banky rozhodujúce.
Narušenia fungovania centrálnej protistrany, ktorej významná časť obchodov prebieha v eurách, by mohli mať negatívny vplyv na likviditnú pozíciu úverových inštitúcií eurozóny a hladké fungovanie platobných systémov, čo by predstavovalo riziká pre účinnú transmisiu menovej politiky a v konečnom dôsledku pre plnenie hlavného cieľa Eurosystému, ktorým je udržiavať cenovú stabilitu (3).
Silný centrálny zúčtovací systém Únie je dôležitý aj pre jednotný mechanizmus dohľadu vzhľadom na veľkosť expozícií úverových inštitúcií podliehajúcich dohľadu v rámci jednotného mechanizmu dohľadu voči centrálnym protistranám z EÚ.
Konkrétne pripomienky
1.
Zintenzívnenie spolupráce medzi orgánmi ECB podporuje navrhované posilnenie spolupráce medzi orgánmi na úrovni Únie a rozšírenú úlohu Európskeho orgánu pre cenné papiere a trhy (ESMA) pri podpore zbližovania v oblasti dohľadu, najmä hlasovaním a predkladaním stanovísk o záležitostiach dohľadu, ako aj pri koordinácii v krízových situáciách.
ECB sa domnieva, že ide o krok správnym smerom, ktorým sa posilňuje dohľad nad centrálnym zúčtovaním na úrovni Únie vzhľadom na rast kapacity Únie v oblasti zúčtovania a súvisiace riziko, ktoré má cezhraničný rozmer.
Význam a zložitosť centrálnych protistrán z EÚ, ktoré sa zrejme v dôsledku implementácie požiadavky aktívneho účtu zvýšia, ako aj prepojenie centrálnych protistrán s významnými úverovými inštitúciami ako ich zúčtovacími členmi si vyžadujú prísnejší dohľad na úrovni Únie a potrebu riadiť potenciálne cezhraničné účinky systémového rizika vo viacerých členských štátoch.
1.1
Kolégiá
1.1.1 Priebežné zapojenie kolégií: stanoviská a každoročné preskúmanie Rámec pre kolégiá zriadený podľa nariadenia Európskeho parlamentu a Rady (EÚ) č. 648/2012 (4) (ďalej len „nariadenie EMIR“) sa osvedčil ako účinný spôsob riešenia osobitných výziev centrálneho zúčtovania, ktoré vyplývajú z výrazných rizikových vplyvov centrálnych protistrán naprieč hranicami a sektormi.
Kolégiá umožňujú orgánom z rôznych jurisdikcií a s rôznymi mandátmi vymieňať si informácie, poskytovať vstupy a vyjadrovať obavy, pokiaľ ide o prístupy k riadeniu rizík a rozsah služieb centrálnych protistrán z EÚ.
Kolégiá v súčasnosti vydávajú stanoviská okrem iného k udeľovaniu povolení centrálnym protistranám, rozšíreniu činností a služieb centrálnych protistrán a významným zmenám modelov.
Reakcie riadenia rizík centrálnych protistrán na vývoj na trhu a vyvíjajúce sa riziká sa však v súčasnosti nekontrolujú v rámci formálnych postupov kolégií, pokiaľ takéto opatrenia centrálnych protistrán nepredstavujú významnú zmenu činností alebo modelov rizík.
S cieľom posilniť priebežné zapojenie kolégií ECB v plnom rozsahu podporuje návrh Komisie, aby príslušný orgán každej centrálnej protistrany najmenej raz za rok predložil kolégiu komplexnú správu, v ktorej preskúma dodržiavanie ustanovení nariadenia EMIR centrálnou protistranou a vyhodnotí riziká, ktorým je centrálna protistrana vystavená (5).
ECB víta návrh Komisie, podľa ktorého by bolo kolégium povinné vydať dodatočné stanoviská ku kľúčovým rozhodnutiam v oblasti dohľadu, napríklad pokiaľ ide o správy o preskúmaní a hodnotení centrálnej protistrany, maržové požiadavky a prípadné odňatia povolenia (6).
(3) Pozri všeobecné pripomienky v stanovisku Európskej centrálnej banky CON/2017/39 z 4. októbra 2017 k návrhu nariadenia Európskeho parlamentu a Rady, ktorým sa mení nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení nariadenie (EÚ) č. 648/2012, pokiaľ ide o postupy udeľovania povolení a orgány zúčastňujúce sa na udeľovaní povolení centrálnym protistranám a požiadavky na uznanie centrálnej protistrany z tretej krajiny (Ú. v.
EÚ C 385, 15.11.2017, s. 3).
Všetky stanoviská ECB sú dostupné na webových stránkach EUR-Lex.
(4) Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (Ú. v.
EÚ L 201, 27.7.2012, s. 1).
(5) Pozri článok 1 bod 16 písm.
b) navrhovaného nariadenia.
(6) Pozri článok 1 bod 12 navrhovaného nariadenia, ktorým sa vkladá nový článok 17b ods.
1 písm.
b) do nariadenia EMIR.